EUROPA-KOMMISSIONEN Bruxelles, den 8.9.2022 COM(2022) 469 final 2022/0284(NLE) Forslag til RÅDETS GENNEMFØRELSESAFGØRELSE om godkendelse af vurderingen af Nederlandenes genopretnings- og resiliensplan {SWD(2022) 292 final}



2022/0284 (NLE) Forslag til RÅDETS GENNEMFØRELSESAFGØRELSE om godkendelse af vurderingen af Nederlandenes genopretnings- og resiliensplan RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 20, under henvisning til forslag fra Europa-Kommissionen, og ud fra følgende betragtninger: (1)Covid-19-udbruddet har haft ødelæggende konsekvenser for Nederlandenes økonomi. I 2019 udgjorde Nederlandenes bruttonationalprodukt (BNP) pr. indbygger 149,8 % af gennemsnittet for Unionen. Nederlandenes reale BNP faldt med 3,9 % i 2020 og steg med 0,8 % samlet set i 2020 og 2021. Forhold af længere varighed, som påvirker de økonomiske resultater på mellemlang sigt, omfatter makroøkonomiske ubalancer i forbindelse med stor privat gæld og et stort overskud på betalingsbalancens løbende poster, forvridninger på boligmarkedet, en aldrende befolkning, energi- og miljømæssige udfordringer og segmentering på arbejdsmarkedet. (2)Den 9. juli 2019, den 20. juli 2020 og den 12. juli 2022 rettede Rådet henstillinger til Nederlandene som led i det europæiske semester. Rådet henstillede til Nederlandene at mindske fordelen ved gældsfinansiering for husholdninger og forvridningerne på boligmarkedet, at sikre, at pensionssystemets anden søjle er mere gennemsigtig, mere retfærdig på tværs af generationerne og mindre følsom over for økonomiske udsving og at gennemføre politikker til at øge husholdningernes disponible indkomst. Desuden blev det henstillet til Nederlandene at reducere incitamenterne til at arbejde som selvstændig uden ansatte og samtidig fremme en passende social beskyttelse for selvstændige samt at bekæmpe proformaselvstændighed og mindske incitamenterne til at anvende fleksibel og midlertidig beskæftigelse. Det blev også henstillet til Nederlandene at styrke livslang læring, afbøde de beskæftigelsesmæssige og sociale konsekvenser af covid-19-krisen, afhjælpe manglen på arbejdskraft og færdigheder og styrke mulighederne for opkvalificering og omskoling, navnlig for personer i udkanten af arbejdsmarkedet og ikkeerhvervsaktive personer Det blev henstillet til Nederlandene at fremskynde og fremme offentlige og private investeringer og fokusere investeringerne på den grønne og den digitale omstilling (navnlig i forbindelse med digitale færdigheder). Rådet henstillede yderligere til Nederlandene at fremme supplerende investeringer i energinetinfrastrukturen og yderligere strømline tilladelsesprocedurerne for vedvarende energi samt at forbedre energieffektiviteten, navnlig i bygninger, og fremskynde investeringer i bæredygtig transport og bæredygtigt landbrug. Desuden blev det henstillet til Nederlandene at sikre sundhedssystemets modstandsdygtighed, herunder ved at afhjælpe den eksisterende mangel på sundhedspersonale og øge udbredelsen af relevante e-sundhedsværktøjer. Det blev desuden henstillet, at Nederlandene skulle sikre et effektivt tilsyn med og en effektiv håndhævelse af reglerne om bekæmpelse af hvidvask af penge. Det blev henstillet til Nederlandene at føre en understøttende finanspolitisk kurs i 2022. Endelig blev det henstillet, at Nederlandene skulle sikre, at væksten i nationalt finansierede løbende udgifter i 2023 er i overensstemmelse med en overordnet neutral finanspolitisk kurs under hensyntagen til fortsat midlertidig og målrettet støtte til de husholdninger og virksomheder, som er mest sårbare over for stigninger i energipriserne, og til personer på flugt fra Ukraine. Efter at have vurderet fremskridtene med gennemførelsen af disse landespecifikke henstillinger på tidspunktet for forelæggelsen af genopretnings- og resiliensplanen finder Kommissionen, at henstillingen vedrørende den finanspolitiske kurs i 2022 er blevet gennemført fuldt ud. Der er gjort væsentlige fremskridt med hensyn til henstillingerne om investeringer i anvendt forskning, aggressiv skatteplanlægning samt afbødning af covid-19-krisens økonomiske og sociale konsekvenser. (3)Den 23. maj 2022 offentliggjorde Kommissionen en dybdegående undersøgelse i henhold til artikel 5 i Europa-Parlamentets og Rådets forordning (EU) nr. 1176/2011 for Nederlandene. Kommissionen konkluderede i sin analyse, at Nederlandene er berørt af makroøkonomiske ubalancer med betydning ud over landegrænserne, navnlig sårbarhed relateret til stor privat gæld og et stort overskud på betalingsbalancens løbende poster. (4)I Rådets henstilling om den økonomiske politik i euroområdet henstillede Rådet til medlemsstaterne i euroområdet at iværksætte tiltag, herunder gennem deres genopretnings- og resiliensplaner, til bl.a. at fortsætte med at anvende og koordinere de nationale finanspolitikker for effektivt at understøtte en bæredygtig og inklusiv genopretning. I Rådets henstilling henstilles det også til medlemsstaterne i euroområdet at fremme politikker, der imødegår aggressiv skatteplanlægning, sikrer effektive aktive arbejdsmarkedspolitikker, styrker inkluderende uddannelsessystemer af høj kvalitet, udvikler og om nødvendigt tilpasser sociale beskyttelsessystemer, overvåger effektiviteten af politiske støttepakker til virksomheder og styrker de nationale institutionelle rammer for at afhjælpe flaskehalse for investeringer og omfordeling af kapital. Endelig henstillede Rådet til at sikre makrofinansiel stabilitet, opretholde kreditkanalerne og fortsætte arbejdet med bankunionen og en digital euro. (5)Den 8. juli 2022 indgav Nederlandene sin nationale genopretnings- og resiliensplan til Kommissionen i overensstemmelse med artikel 18, stk. 1, i forordning (EU) 2021/241. Denne indgivelse sker efter en høringsproces, der er gennemført i overensstemmelse med de nationale retlige rammer, og som involverede lokale og regionale myndigheder, arbejdsmarkedets parter, civilsamfundsorganisationer, ungdomsorganisationer og andre relevante interessenter. Det nationale ejerskab til genopretnings- og resiliensplanerne understøtter deres vellykkede gennemførelse og vedvarende virkning på nationalt plan og troværdigheden på europæisk plan. Kommissionen har i medfør af artikel 19 i forordning (EU) 2021/241 vurderet genopretnings- og resiliensplanens relevans, effektivitet, virkningsfuldhed og sammenhæng i overensstemmelse med vurderingskriterierne i bilag V til forordningen. (6)Genopretnings- og resiliensplanerne bør forfølge de overordnede mål for genopretnings- og resiliensfaciliteten ("faciliteten"), som er oprettet i henhold til forordning (EU) 2021/241, og for EU-genopretningsinstrumentet, som er oprettet i henhold til Rådets forordning (EU) 2020/2094, til støtte for genopretningen efter covid-19-krisen. De bør fremme Unionens økonomiske, sociale og territoriale samhørighed ved at bidrage til de seks søjler, der er omhandlet i artikel 3 i forordning (EU) 2021/241. (7)Gennemførelsen af medlemsstaternes genopretnings- og resiliensplaner vil udgøre en koordineret investerings- og reformindsats i hele Unionen. Gennem en koordineret og samtidig gennemførelse og gennemførelsen af grænseoverskridende projekter og flerlandeprojekter vil disse reformer og investeringer gensidigt styrke hinanden og skabe positive afsmittende virkninger i hele Unionen. Derfor vil cirka en tredjedel af facilitetens indvirkning på medlemsstaternes vækst og jobskabelse skyldes afsmittende virkninger fra andre medlemsstater. Afbalanceret reaktion, som bidrager til de seks søjler

(8)I overensstemmelse med artikel 19, stk. 3, litra a), i forordning (EU) 2021/241 og afsnit 2.1 i bilag V til samme forordning udgør genopretnings- og resiliensplanen i høj grad (A-rating) en omfattende og tilstrækkelig afbalanceret reaktion på den økonomiske og sociale situation og bidrager derved hensigtsmæssigt til alle seks søjler, der er omhandlet i nævnte forordnings artikel 3, under hensyntagen til den pågældende medlemsstats specifikke udfordringer og finansielle tildeling. (9)Genopretnings- og resiliensplanen indeholder foranstaltninger, der bidrager til alle de seks søjler, idet en række komponenter vedrører flere søjler samtidig. Denne tilgang er med til at sikre en fyldestgørende og sammenhængende behandling af hver søjle. Genopretnings- og resiliensplanen har et stærkt fokus på den grønne omstilling i form af energi- og klimarelaterede foranstaltninger. Foranstaltninger til fremme af mere bæredygtig energi, herunder opskalering af produktionen af grøn brint og fjernelse af hindringer for udvikling af offshore vindenergi, forventes at fremme den grønne omstilling. Dette understøttes yderligere af udviklingen og anvendelsen af nulemissionsfartøjer og udviklingen af klimaneutral lufttransport. Genopretnings- og resiliensplanen har også til formål at genoprette biodiversiteten og reducere kvælstofaflejringerne, hvilket er en af Nederlandenes største miljømæssige udfordringer. Genopretnings- og resiliensplanen forventes at yde et sammenhængende bidrag til den digitale søjle med foranstaltninger, der fremmer innovative teknologier og digitale færdigheder. Moderniseringen af informationsteknologi i den offentlige forvaltning, herunder retsvæsenet, kombineret med foranstaltninger vedrørende digital uddannelse og e-sundhed bidrager til en hurtigere digital omstilling. (10)Flere af genopretnings- og resiliensplanens komponenter kan fremme intelligent og bæredygtig vækst i overensstemmelse med den europæiske industristrategi. Genopretnings- og resiliensplanen indeholder en række foranstaltninger, herunder reformer på bolig- og arbejdsmarkedet, som skal øge produktiviteten og væksten på mellemlang og lang sigt. Genopretnings- og resiliensplanen sigter mod at styrke den sociale samhørighed gennem strukturelle foranstaltninger på arbejdsmarkedet samt i uddannelses- og pensionssystemerne. Relevante foranstaltninger på uddannelsesområdet omfatter foranstaltninger, der øger relevansen af den primære og sekundære uddannelse, navnlig gennem anvendelsen af digitale ressourcer. For at afbøde negative chok og kunne reagere bedre på kriser indeholder genopretnings- og resiliensplanen sluttelig foranstaltninger, som ventes at bidrage til en forbedring af sundhedssystemets modstandsdygtighed, herunder imødegå risikoen for akut mangel på mennelige ressourcer i plejesektoren. Håndtering af alle eller en betydelig del af de udfordringer, der er identificeret i de landespecifikke henstillinger (11)I overensstemmelse med artikel 19, stk. 3, litra b), i forordning (EU) 2021/241 og afsnit 2.2 i bilag V til samme forordning forventes genopretnings- og resiliensplanen at bidrage til effektivt at håndtere alle eller en betydelig del af de udfordringer (A-rating), der er identificeret i de relevante landespecifikke henstillinger, som er rettet til Nederlandene, herunder finanspolitiske aspekter deraf og henstillinger fremsat i henhold til artikel 6 i forordning (EU) nr. 1176/2011, eller udfordringer identificeret i andre relevante dokumenter, som Kommissionen vedtager officielt indenfor rammerne af det europæiske semester. (12)Genopretnings- og resiliensplanen omfatter foranstaltninger til støtte for investeringer i den grønne og den digitale omstilling og bidrager dermed til at efterleve de hermed forbundne landespecifikke henstillinger. For så vidt angår den digitale omstilling omfatter genopretnings- og resiliensplanen foranstaltninger, der fremmer forskning og innovation, og som skal mobilisere private investeringer i kunstig intelligens (AI) og kvanteteknologi. Genopretnings- og resiliensplanen indeholder også foranstaltninger, der skal mobilisere investeringer i den grønne omstilling, herunder ved at fjerne hindringer for opførelse af havvindmølleparker, gennem støtte til grøn brint og ved at stimulere udbredelsen af varmepumper. Desuden støttes udbygningen af kapaciteten inden for vedvarende energikilder af en energilov, som er en omfattende reform, der skaber de retlige rammer for, at systemoperatørerne kan foretage de nødvendige investeringer i tilpasning af nettet til den forventede stigning i transmissionen af energi produceret ved hjælp af vedvarende energikilder. Omstillingen til ren og effektiv produktion og anvendelse af energi styrkes yderligere af en grøn finanspolitisk reformpakke, der skal støtte den grønne omstilling gennem påvirkning af borgernes og virksomhedernes adfærd. Desuden er der afsat en betydelig finansieringsramme til foranstaltninger, som skal forbedre bygningers energieffektivitet. (13)Genopretnings- og resiliensplanen omfatter to investeringer, der direkte tager sigte på at afbøde virkningerne af og de grundlæggende årsager til kvælstofemissioner. Disse foranstaltninger forventes at få en positiv indvirkning på genoprettelsen af biodiversiteten og understøtte omstillingen til et mere bæredygtigt landbrug i Nederlandene. Desuden omfatter genopretnings- og resiliensplanen vigtige investeringer og reformer til støtte for bæredygtig vej-, jernbane-, luft- og søtransport. Genopretnings- og resiliensplanen forventes at øge udbuddet af boliger og derigennem mindske manglen på især boliger til overkommelige priser. Pensionsreformen i genopretnings- og resiliensplanen har til formål at afhjælpe de væsentligste elementer af sårbarhed i pensionssystemets anden søjle, nemlig retfærdigheden på tværs af generationerne, gennemsigtigheden og følsomheden over for økonomiske udsving. (14)Genopretnings- og resiliensplanen indeholder en række foranstaltninger, der skal styrke arbejdsmarkedet og således er knyttet til de relevante landespecifikke henstillinger. For det første forventes kombinationen af flere arbejdsmarkedsreformer, herunder indførelsen af en obligatorisk invalideforsikring og foranstaltninger til bekæmpelse af proformaselvstændighed, at bidrage til at reducere incitamenterne til at arbejde som selvstændig uden ansatte og til mere lige konkurrencevilkår mellem selvstændige og lønmodtagere. For det andet omfatter genopretnings- og resiliensplanen investeringer, der skal bidrage til at styrke mulighederne for opkvalificering og omskoling. For det tredje bidrager genopretnings- og resiliensplanen til at afhjælpe manglen på fagfolk inden for informations- og kommunikationsteknologi (IKT) ved hjælp af investeringer i læreres og studerendes digitale kapacitet på forskellige niveauer i uddannelsessystemet og finansiering af postgraduat forskning og postdocforskning i AI og kvanteteknologi. Genopretnings- og resiliensplanen omfatter også investeringer, som forventes at bidrage til at mindske manglen på menneskelige ressourcer i plejesektoren i en tid med sundhedskrise, f.eks. oprettelsen af en national reservepulje af forhenværende sundhedspersonale og forøgelsen af kapaciteten på intensivafdelingerne. Andre foranstaltninger skal desuden muliggøre onlinesundhedsydelser gennem brug af e-tjenester og styrke dataudvekslingen mellem sundhedsinstitutioner og til forskning. (15)Genopretnings- og resiliensplanen omfatter en række reformer, der har til formål mere effektivt at imødegå aggressiv skatteplanlægning, navnlig gennem indførelse af kildeskat på udbytte, renter og royalties, der betales til lavbeskatningslande, og i situationer, der udgør skattemisbrug i henhold til de nederlandske regler om bekæmpelse af misbrug. Som supplement til de seneste foranstaltninger til bekæmpelse af hvidvask af penge er der medtaget foranstaltninger i genopretnings- og resiliensplanen, som skal forhindre kriminelle i at hvidvaske penge og styrke efterforsknings- og retsforfølgningskapaciteten. (16)Genopretnings- og resiliensplanen udgør et godt grundlag for yderligere reformer på bolig- og arbejdsmarkedet og yderligere investeringer i udvikling af færdigheder, herunder digitale færdigheder, navnlig for personer i udkanten af arbejdsmarkedet og ikkeerhvervsaktive personer. (17)Henstillingerne vedrørende den umiddelbare finanspolitiske reaktion på pandemien kan anses for at falde uden for rammerne for den nederlandske genopretnings- og resiliensplan, selv om Nederlandene generelt har reageret hensigtsmæssigt og tilstrækkeligt på det umiddelbare behov for at understøtte økonomien ved hjælp af finanspolitiske foranstaltninger i 2020, 2021 og 2022 i overensstemmelse med stabilitets- og vækstpagtens generelle undtagelsesklausul. (18)Genopretnings- og resiliensplanen indeholder en omfattende række af gensidigt forstærkende reformer og investeringer, der bidrager til effektivt at imødegå alle eller en betydelig del af de økonomiske og sociale udfordringer, der er skitseret i de landespecifikke henstillinger, Rådet rettede til Nederlandene som led i det europæiske semester i 2019, 2020 og 2022, navnlig med hensyn til den grønne og den digitale omstilling samt energiomstillingen, pensionssystemet, arbejdsmarkedet, boligmarkedet, aggressiv skatteplanlægning og sundhedspleje. (19)Ved at imødegå ovennævnte udfordringer forventes genopretnings- og resiliensplanen også at bidrage til at korrigere de ubalancer, som Nederlandene oplever, navnlig sårbarhed i forbindelse med stor privat gæld og et stort overskud på betalingsbalancens løbende poster, og som blev konstateret i de henstillinger, der blev fremsat i henhold til artikel 6 i forordning (EU) nr. 1176/2011 i 2019, 2020 og 2022. Bidrag til vækstpotentiale, jobskabelse og økonomisk, social og institutionel resiliens (20)I overensstemmelse med artikel 19, stk. 3, litra c), i forordning (EU) 2021/241 og afsnit 2.3 i bilag V til samme forordning forventes genopretnings- og resiliensplanen at have stor indvirkning (A-rating) med hensyn til at styrke Nederlandenes vækstpotentiale, jobskabelse og økonomiske, sociale og institutionelle resiliens, bidrage til gennemførelsen af den europæiske søjle for sociale rettigheder, herunder gennem fremme af politikker for børn og unge, og afbøde covid-19-krisens økonomiske og sociale indvirkning, hvorved den økonomiske, sociale og territoriale samhørighed og konvergens i Unionen styrkes. (21)Simuleringer foretaget af Kommissionens tjenestegrene viser, at genopretnings- og resiliensplanen sammen med de øvrige foranstaltninger under EU-genopretningsinstrumentet vil kunne øge Nederlandenes BNP med mellem 0,4 % og 0,6 % frem mod 2026, uden at de mulige positive virkninger af strukturreformer, som kan være væsentlige, medregnes. Genopretnings- og resiliensplanen ventes også i begrænset omfang at bidrage til beskæftigelsen. De væsentligste og mest varige positive virkninger for vækst og produktivitet på mellemlang til lang sigt ventes opnået gennem foranstaltninger vedrørende uddannelse, forskning og udvikling samt digitalisering af nederlandsk økonomi samt reformer af energi- og arbejdsmarkederne. (22)Genopretnings- og resiliensplanen indeholder en pakke af reformer og investeringer i uddannelse og omfatter ny arbejdsmarkedslovgivning. Disse forventes at imødegå visse udfordringer inden for disse områder og på forskellig vis at bidrage til gennemførelsen af den europæiske søjle for sociale rettigheder. Arbejdsmarkedsreformerne forventes navnlig at bidrage til at skabe lige vilkår mellem lønmodtagere og selvstændige gennem foranstaltninger til at nedbringe proformaselvstændighed og forbedre den sociale beskyttelse for selvstændige erhvervsdrivende. Yderligere ressourcer til uddannelse ventes at gavne de unge med investeringer, der har til formål at forbedre elevers og læreres digitale færdigheder og udvikle AI-løsninger til læringsprocessen. Den sociale samhørighed forventes også at blive forbedret gennem de reformer af boligmarkedet, der er fastsat i genopretnings- og resiliensplanen, og investeringer i boliger til overkommelige priser og energieffektivitet. (23)Foranstaltninger til støtte for den grønne og den digitale omstilling ventes at bidrage til modstandsdygtighed, innovation og bæredygtighed i Nederlandene. Navnlig ventes investeringer i yderligere digitalisering af den offentlige forvaltning og logistik at øge modstandsdygtigheden. Reformer, der skal tilskynde til dekarbonisering af økonomien, og investeringer i produktion af vedvarende energi og energieffektivitet forventes at støtte den grønne omstilling og mindske den sårbarhed, der følger af afhængigheden af fossil energi fra udlandet, og dermed bidrage til modstandsdygtighed. Reformen af pensionssystemets anden søjle ventes at bidrage til pensionsfondenes følsomhed over for økonomiske udsving. Desuden understøttes den institutionelle modstandsdygtighed af foranstaltninger til imødegåelse af problemer med aggressiv skatteplanlægning og til effektiv bekæmpelse af hvidvask af penge. (24)Foranstaltninger, der skal øge den digitale infrastruktur og den bæredygtige mobilitet, forventes at øge konvergensen og den territoriale samhørighed. Investeringer i jernbaner og intelligent mobilitet dækker hele landet og forventes at styrke integrationen af transportnettet. Investeringer i forbedring af digitale færdigheder ventes at støtte den territoriale samhørighed ved at give flere borgere mulighed for at udnytte fordelene ved arbejdsordninger, der ikke længere er knyttet til fysiske kontorlokaler i byerne. Princippet om ikke at gøre væsentlig skade

(25)I overensstemmelse med artikel 19, stk. 3, litra d), i forordning (EU) 2021/241 og afsnit 2.4 i bilag V til samme forordning forventes genopretnings- og resiliensplanen at sikre, at ingen foranstaltning til gennemførelse af reformer og investeringsprojekter i genopretnings- og resiliensplanen gør væsentlig skade på miljømål (A-rating) som omhandlet i artikel 17 i Europa-Parlamentets og Rådets forordning (EU) 2020/852 (princippet om ikke at gøre væsentlig skade — DNSH-princippet). (26)I overensstemmelse med den tekniske vejledning i meddelelsen fra Kommissionen "Teknisk vejledning om anvendelsen af princippet om ikke at gøre væsentlig skade i forordningen om genopretnings- og resiliensfaciliteten" har Nederlandene fremlagt en begrundelse for, at alle foranstaltninger i landets genopretnings- og resiliensplan ikke gør væsentlig skade på noget miljømål. Der er lagt særlig vægt på foranstaltninger, hvis indvirkning på miljømålene kræver nøje kontrol. Nederlandene har i den forbindelse fremlagt betydelig dokumentation og planlægger for at undgå væsentlig skade at gennemføre afbødende foranstaltninger, som bør indarbejdes i de relevante milepæle og mål. Det drejer sig navnlig en investering i grøn brintenergi, som vedrører produktion og anvendelse af grøn brint, samt investeringer i forbindelse med fartøjer til sejlads ad indre vandveje og søfartøjer — f.eks. med hensyn til vindanlæggenes betydning på havet og projektet vedrørende nulemissionstjenester på de indre vandveje (ZES). Bidrag til den grønne omstilling, herunder biodiversitet (27)I overensstemmelse med artikel 19, stk. 3, litra e), i forordning (EU) 2021/241 og afsnit 2.5 i bilag V til samme forordning indeholder genopretnings- og resiliensplanen foranstaltninger, der i høj grad (A-rating) bidrager til den grønne omstilling, herunder biodiversitet, eller til afhjælpning af de dermed forbundne udfordringer. Foranstaltningerne til støtte for klimamål omfatter et beløb, der svarer til 47,8 % af genopretnings- og resiliensplanens samlede tildeling, beregnet på grundlag af metoden i bilag VI til nævnte forordning. I overensstemmelse med nævnte forordnings artikel 17 stemmer genopretnings- og resiliensplanen overens med oplysningerne i den nationale energi- og klimaplan for 2021-2030. (28)Genopretnings- og resiliensplanen omfatter investeringer, der ventes at yde et væsentligt bidrag til målene for dekarbonisering og energiomstilling som fastsat i Nederlandenes nationale energi- og klimaplan, og som derved bidrager til Unionens klimamål for 2030. Genopretnings- og resiliensplanen fremmer udbredelsen af vedvarende energikilder gennem betydelig investeringsstøtte til fjernelse af hindringer for udviklingen af offshore vindmølleparker. Foranstaltningen vedrørende offshore vindenergi fokuserer på de adgangs- og integrationsomkostninger, der er en forudsætning for udbygningen af sådanne parker, såsom sikring af søfartssikkerhed, naturforbedring og artsbeskyttelse samt integration i nettet på land og økosystemet. Genopretnings- og resiliensplanen omfatter også investeringer i forskning og udvikling (FoU) og innovationsbestræbelser, der støtter opskaleringen af produktionen af vedvarende brint som et middel til at dekarbonisere industrien og luftfarten. Med henblik på energieffektivitet skal investeringer begrænse bygningers energiforbrug og befordre udfasningen af energi- og varmeanlæg, der anvender fossile brændstoffer, og fremskynde reduktionen af bygningers CO2-emission. Med en investering, der skal bane vejen for nye byggeprojekter, bidrager genopretnings- og resiliensplanen til at gøre boligkvarterer mere modstandsdygtige over for følgerne af klimaændringer. Med hensyn til den miljømæssige omstilling forventes genopretnings- og resiliensplanen at bidrage direkte til bevarelsen af biodiversiteten via investeringer i genopretning af Natura 2000-områder gennem et naturprogram og en støtteordning til reetablering af svineopdræt. Endelig omfatter genopretnings- og resiliensplanen målrettede investeringer til støtte for omstillingen til ren og bæredygtig mobilitet i form af investeringer, der spænder fra nulemissionsfartøjer til sejlads ad indre vandveje over intelligente vejskilte til udrulning af European Rail Traffic Management System (ERTMS). (29)Investeringerne suppleres og styrkes af en omfattende pakke af strukturreformer på energiområdet, der skal tilskynde virksomheder og husholdninger til at gennemføre omstillingen til mere bæredygtige energikilder. Energiloven forventes at tilvejebringe den nødvendige retlige ramme for, at systemoperatører kan investere i tilpasning af nettet af hensyn til den stigende forsyning af vedvarende energi. Desuden forventes loven at strømline tilladelses- og gennemførelsesprocedurerne for projekter inden for vedvarende energi. Energiloven og indførelsen og forøgelsen af en CO2-afgift for industrien forventes at lette dekarboniseringen af industrien ved at afskaffe afgiftsfritagelser for højemissionssektorer og fastsætte en minimumspris for CO2-emissioner fra industrien i tilfælde af, at den pris, der er fastsat i EU's emissionshandelssystem (ETS), falder til under en vis tærskel. Et andet sæt reformer ventes at reducere CO2-emissionerne fra vej- og lufttransport. En reform af bilbeskatningen, der omfatter indførelse af en kilometerafgift og udfasning af momsfritagelser for varevogne, der anvender fossile brændstoffer, samt en stigning i lufttransportafgiften skal begrænse mobilitet, der understøttes af fossile brændstoffer. Bidrag til den digitale omstilling (30)I overensstemmelse med artikel 19, stk. 3, litra f), i forordning (EU) 2021/241 og afsnit 2.6 i bilag V til samme forordning indeholder genopretnings- og resiliensplanen foranstaltninger, der i høj grad (A-rating) bidrager til den digitale omstilling eller til håndtering af de dermed forbundne udfordringer. Foranstaltningerne til støtte for digitale mål tegner sig for et beløb, der svarer til 25,6 % af genopretnings- og resiliensplanens samlede tildeling, beregnet på grundlag af metoden i bilag VII til forordning (EU) 2021/241. (31)Foranstaltningerne i genopretnings- og resiliensplanen bidrager til håndtering af de udfordringer, som Nederlandene står over for i forbindelse med den digitale omstilling. For at håndtere problemer i forbindelse med trafikoverbelastning indeholder genopretnings- og resiliensplanen navnlig foranstaltninger til opgradering af trafikstyringssystemer samt digitalisering af logistikprocesser. I relation til den strukturelle mangel på kvalificerede IKT-fagfolk indeholder genopretnings- og resiliensplanen foranstaltninger til at forbedre de digitale færdigheder hos studerende og lærere på forskellige niveauer i uddannelsessystemet samt et stipendieprogram inden for kunstig intelligens. (32)Reformerne og investeringerne i genopretnings- og resiliensplanen forventes også at bidrage til den digitale omstilling i Nederlandene på andre områder. Genopretnings- og resiliensplanen bidrager til yderligere digitalisering af den offentlige forvaltning, dels gennem en reform, der skal øge gennemsigtigheden i centraladministrationen og andre offentlige tjenester ved at lette den digitale adgang til dokumenter, dels gennem investeringer i digitalisering af retssystemet og opgradering af centralforvaltningens IT-systemer. Desuden skal genopretnings- og resiliensplanen fremskynde udviklingen af anvendelsen af kvanteteknologi og etablere et netværk for forsknings- og erhvervsaktiviteter i forbindelse med kvantedatabehandling. Yderligere foranstaltninger til støtte for innovative teknologier omfatter investeringer i at udbrede anvendelsen af systemer med kunstig intelligens i økonomien. (33)Digitalisering er også et tværgående tema, idet der i genopretnings- og resiliensplanen indgår digitale løsninger som led i foranstaltningerne til opnåelse af klimamålene, herunder gennem digitalisering af transport. Ligeledes indeholder genopretnings- og resiliensplanen foranstaltninger til støtte for digitaliseringen af uddannelse og inden for e-sundhed. Varig indvirkning (34)I overensstemmelse med artikel 19, stk. 3, litra g), i forordning (EU) 2021/241 og afsnit 2.7 i bilag V til samme forordning forventes genopretnings- og resiliensplanen i høj grad (A-rating) at få varig indvirkning på Nederlandene. (35)Som led i sin genopretnings- og resiliensplan behandler Nederlandene strukturelt de aspekter af skattesystemet, der er blevet anvendt til aggressiv skatteplanlægning, ved at udvide kildeskatten til at omfatte renter, royalties og udbytte, der betales til lavbeskatningslande. De foranstaltninger, der indgår i den digitale komponent i genopretnings- og resiliensplanen, ventes at føre til en varig forbedring af de offentlige tjenesters effektivitet. Foranstaltningerne i genopretnings- og resiliensplanen er i overensstemmelse med regeringens dagsorden, som den kommer til udtryk i koalitionsaftalen for 2021-2025. Centrale reformer af arbejds- og energimarkederne samt af pensionssystemet forventes at få en strukturel indvirkning på økonomien ud over genopretnings- og resiliensfacilitetens tidshorisont. (36)De digitale og teknologiorienterede investeringer i genopretnings- og resiliensplanen ventes at medføre fordele for nederlandsk økonomi på længere sigt. Fremtidsorienterede investeringer i digitalisering af nederlandsk økonomi, f.eks. gennem en mere udbredt anvendelse af AI eller kvantedatabehandling, forventes at have en langtidseffekt på konkurrenceevne og produktivitet, mens investeringer til støtte for udviklingen af digitale færdigheder forventes at bidrage til at afhjælpe manglen på IKT-fagfolk i mange sektorer af økonomien på mellemlang sigt. Investeringer i udbuddet af boliger i Nederlandene ventes også at rette op på boligmarkedet i løbet af det næste årti. (37)Genopretnings- og resiliensplanen indeholder også reformer, der er til fordel for nederlandsk økonomi på længere sigt. For nuværende og kommende generationer ventes reformen af pensionssystemet at medføre et fremtidssikret system, der er mindre følsomt over for økonomiske udsving. Reformen af energiloven forventes at få en langsigtet indvirkning på den grønne omstilling ved at tilvejebringe den retlige ramme for de investeringer, der er nødvendige for at imødekomme den forventede stigning i transmissionen af energi, der produceres ved hjælp af vedvarende energikilder. Genopretnings- og resiliensplanens varige indvirkning kan også øges gennem synergier mellem planen og andre programmer, herunder programmer finansieret af samhørighedsfondene. Overvågning og gennemførelse (38)I overensstemmelse med artikel 19, stk. 3, litra h), i forordning (EU) 2021/241 og afsnit 2.8 i bilag V til samme forordning er de ordninger, der er foreslået i genopretnings- og resiliensplanen, tilstrækkelige (A-rating) til at sikre en effektiv overvågning og gennemførelse af genopretnings- og resiliensplanen, herunder den påtænkte tidsplan og de påtænkte milepæle og mål samt de dertil knyttede indikatorer. (39)I genopretnings- og resiliensplanen fremlægges den administrative organisation for planens gennemførelse, der gives et overblik over de planlagte overvågnings- og rapporteringsordninger, og aktører og disses opgaver og ansvarsområder identificeres. Programdirektoratet for genopretnings- og resiliensfaciliteten i finansministeriet fungerer som koordineringsorgan. Programdirektoraterne i fagministerierne har til opgave at gennemføre og overvåge reformer og investeringer på deres områder. Milepælene og målene for foranstaltningerne i genopretnings- og resiliensplanen skal efter planen indgå i et bilag til ministeriernes årlige planer. (40)De milepæle og mål, der ledsager reformerne og investeringsforanstaltningerne i genopretnings- og resiliensplanen, er klare og realistiske, og de foreslåede indikatorer for disse milepæle og mål er relevante, acceptable og holdbare. Foranstaltningerne i genopretnings- og resiliensplanen understøttes af milepæle og mål, der er spredt over hele gennemførelsesperioden, selv om en række centrale reformer først ventes gennemført i 2025 eller 2026, mens nogle af de største investeringer forventes at få fuld virkning i 2025 og 2026. Milepælene og målene er også relevante for foranstaltninger, der allerede er gennemført, og som er støtteberettigede i henhold til artikel 17, stk. 2, i forordning (EU) 2021/241. Det er nødvendigt med en tilfredsstillende opfyldelse af milepæle og mål over tid, hvis en betalingsanmodning skal kunne begrundes.

(41)Medlemsstaterne bør sikre, at finansiel støtte gennem faciliteten kommunikeres og anerkendes i overensstemmelse med artikel 34 i forordning (EU) 2021/241. Der kan anmodes om teknisk støtte gennem instrumentet for teknisk støtte, der er oprettet ved Europa-Parlamentets og Rådets forordning (EU) 2021/240, med henblik på at bistå medlemsstaterne i gennemførelsen af deres planer. Omkostninger (42)I overensstemmelse med artikel 19, stk. 3, litra i), i forordning (EU) 2021/241 og afsnit 2.9 i bilag V til samme forordning er begrundelsen i genopretnings- og resiliensplanen for planens anslåede samlede omkostninger i moderat grad (B-rating) rimelig og plausibel, i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. (43)Nederlandene har generelt fremlagt udførlige opdelinger af individuelle omkostningsoverslag for de investeringer og reformer i genopretnings- og resiliensplanen, der vil generere omkostninger. Omkostningsvurderingen viser, at de fleste af omkostningerne i genopretnings- og resiliensplanen er rimelige og plausible. Dokumentationen for omkostningsoverslagene giver en rimelig forklaring på de vigtigste omkostningsfaktorer for de foreslåede foranstaltninger, om end omfanget og dybden af den fremlagte dokumentation varierer fra foranstaltning til foranstaltning. Oftest er tidligere projekter, aktuelle udbudsdata eller andre sammenlignelige omkostningsdata for de vigtigste omkostningsfaktorer fremlagt som benchmark for omkostningsoverslagene. I nogle tilfælde er de nærmere oplysninger om den metode og de antagelser, der anvendes til at udarbejde omkostningsoverslagene, begrænsede, hvilket ikke gør det muligt at give en fuldt ud positiv vurdering af omkostningsoverslagene. Nederlandene har også fremlagt udførlig dokumentation for de fleste foranstaltninger for at underbygge begrundelsen og dokumentationen for omkostningsoverslagene. For nogle foranstaltningers vedkommende er forbindelsen mellem begrundelsen og selve omkostningerne imidlertid ikke helt klar. Nederlandene har fremlagt tilstrækkelige oplysninger og garantier til at sikre, at omkostningerne i genopretnings- og resiliensplanen ikke dækkes af anden EU-finansiering. Endelig er de anslåede samlede omkostninger i genopretnings- og resiliensplanen i overensstemmelse med princippet om omkostningseffektivitet, og de står mål med den forventede nationale økonomiske og sociale virkning. Beskyttelse af Unionens finansielle interesser (44)I overensstemmelse med artikel 19, stk. 3, litra j), i forordning (EU) 2021/241 og afsnit 2.10 i bilag V til samme forordning er de ordninger, der er foreslået i genopretnings- og resiliensplanen, og de yderligere foranstaltninger i denne afgørelse tilstrækkelige (A-rating) til at forebygge, opdage og korrigere korruption, svig og interessekonflikter ved anvendelsen af midler ydet i henhold til nævnte forordning, og ordningerne forventes effektivt at forhindre dobbeltfinansiering inden for rammerne af nævnte forordning og andre EU-programmer. Dette berører ikke anvendelsen af andre instrumenter og værktøjer til at fremme og håndhæve overholdelsen af EU-retten, herunder til at forebygge, opdage og korrigere korruption, svig og interessekonflikter og til at beskytte Unionens budget i overensstemmelse med Europa-Parlamentets og Rådets forordning (EU, Euratom) 2020/2092. (45)Det kontrolsystem og de ordninger, der foreslås i Nederlandenes genopretnings- og resiliensplan, er baseret på robuste processer og strukturer, der anvendes i de eksisterende nationale rammer. Aktørerne og deres opgaver og ansvar i forbindelse med udførelsen af de interne kontrolopgaver er klart beskrevet i genopretnings- og resiliensplanen. Et særligt programdirektorat for genopretnings- og resiliensfaciliteten i finansministeriet skal udpeges som koordineringsorgan og har som sådan ansvaret for at beskytte Unionens finansielle interesser. Gennemførelsesorganer såsom ministerier, agenturer eller konsortier skal ved hjælp af delerklæringer bekræfte beskyttelsen af Unionens finansielle interesser og gyldigheden af de indberettede data om milepæle og mål. Disse delerklæringer skal kontrolleres og underskrives af de enkelte ministeriers direktorater for finansielle og økonomiske anliggender. Revisionsmyndigheden ,"Auditdienst Rijk", som er en uafhængig tjeneste under finansministeriet, skal foretage regelmæssige revisioner af forvaltnings- og kontrolsystemerne, herunder substanstest. (46)Kontrolsystemet og andre relevante ordninger, herunder til indsamling og tilrådighedsstillelse af alle standardiserede kategorier af data som omhandlet i artikel 22, stk. 2, litra d), i forordning (EU) 2021/241, er tilstrækkelige til at forebygge, opdage og korrigere korruption, svig og interessekonflikter ved anvendelsen af midler samt til at forhindre dobbeltfinansiering inden for rammerne af forordning (EU) 2021/241 og andre EU-programmer. Desuden bør der etableres en milepæl for udviklingen af et centralt datalagringssystem til lagring af alle oplysninger vedrørende opnåelsen af milepæle og mål og indsamlingen og lagringen af samt adgangen til alle data som fastsat i artikel 22, stk. 2, litra d), i forordning (EU) 2021/241. Denne milepæl bør være opfyldt, inden den første betalingsanmodning indsendes. (47)Den administrative kapacitet i de centrale tjenester, der har til opgave at gennemføre og koordinere genopretnings- og resiliensplanen, dvs. programdirektoratet i finansministeriet, revisionsorganet og de involverede fagministeriers direktorater for finansielle og økonomiske anliggender, er tilstrækkelig til, at disse kan udføre de planlagte funktioner og opgaver. Der er medtaget to milepæle vedrørende den formelle vedtagelse af det retlige mandat for det koordinerings- og revisionsorgan, der deltager i gennemførelsen af forordning (EU) 2021/241. Disse milepæle bør være opfyldt, inden den første betalingsanmodning indsendes. Sammenhæng i genopretnings- og resiliensplanen (48)I overensstemmelse med artikel 19, stk. 3, litra k), i forordning (EU) 2021/241 og afsnit 2.11 i bilag V til samme forordning indeholder genopretnings- og resiliensplanen i høj grad (A-rating) foranstaltninger til gennemførelsen af reformer og offentlige investeringsprojekter, der repræsenterer sammenhængende tiltag. (49)Nederlandenes genopretnings- og resiliensplan er sammenhængende med konsekvente, gensidigt forstærkende reformer og investeringer og synergier mellem de forskellige komponenter. Genopretnings- og resiliensplanen indeholder reformer og offentlige investeringsprojekter, der repræsenterer sammenhængende tiltag. De seks komponenter strukturerer investeringerne og reformerne og viser deres tematiske forbindelse og indbyrdes sammenhænge godt. Der sikres sammenhæng inden for komponenterne med investeringer, der ledsager relevante reformer, samt mellem de forskellige komponenter i genopretnings- og resiliensplanen. Komponenterne afspejler genopretnings- og resiliensplanens overordnede ambition om at sætte skub i den dobbelte omstilling og sikre genopretningen efter covid-19-krisen. Ligestilling (50)Planen indeholder foranstaltninger, der ventes at bidrage til, at Nederlandene kan imødegå udfordringerne med hensyn til ligestilling mellem kønnene og lige muligheder for alle. Den digitale komponent indeholder tre foranstaltninger, der har til formål at forbedre ligestillingen mellem kønnene i sektoren ved at lette kvinders deltagelse på arbejdsmarkedet. Arbejdsmarkedsforanstaltningerne til mindskelse af de institutionelle forskelle mellem selvstændige og lønmodtagere skal skabe lige vilkår og bidrage til at fremme lige muligheder. Foranstaltninger til afhjælpning af uligheder på uddannelsesområdet omfatter øget støtte til skoler med socioøkonomisk ugunstigt stillede elever for at bekæmpe læringstab som følge af covid-19-pandemien. Også støtte til unge, herunder unge fra sårbare grupper, i form af uddannelsesaktiviteter og erhvervsvejledning ventes at bidrage til mere lige muligheder. Selvevaluering af sikkerheden (51)Nederlandene har foretaget en kort selvevaluering af sikkerheden i overensstemmelse med artikel 18, stk. 4, litra g), i forordning (EU) 2021/241 som led i en investeringsforanstaltning vedrørende banebrydende IT. Denne foranstaltning omhandler eftersyn af forsvarsministeriets interne computersystemer. Den omfatter de relevante cybersikkerhedsforanstaltninger i overensstemmelse med EU-retten og national ret. Genopretnings- og resiliensplanen omfatter ikke investeringer i 5G-net eller net med meget høj kapacitet. Grænseoverskridende projekter og flerlandeprojekter (52)Genopretnings- og resiliensplanen indeholder en række investeringsforanstaltninger med en betydelig grænseoverskridende dimension. Der gennemføres ingen projekter i fællesskab med andre lande, men flere projekter forventes at have positive afsmittende virkninger på andre medlemsstater, f.eks. en investering vedrørende omstilling i luftfarten, der har til formål at reducere emissionerne fra luftfart, og en investering vedrørende det europæiske jernbanetrafikstyringssystem, der skal tilpasse togovervågningssystemet til den europæiske standard for togbeskyttelse og -kontrol. Høringsproces (53)Første udgave af genopretnings- og resiliensplanen blev offentliggjort den 28. marts 2022. Under den efterfølgende høring blev der indhentet rådgivning og oplysninger fra relevante interessenter. Dette omfattede møder med offentlige myndigheder (kommuner, provinser, vandråd (dvs. de organisationer, der er ansvarlige for vandforvaltning i Nederlandene)), arbejdsmarkedets parter og organisationer, der arbejder for at fremme ligestilling mellem kønnene og lige muligheder for alle. Desuden blev der offentliggjort en onlinehøring, hvor borgerne kunne komme med input til første udgave af den nederlandske genopretnings- og resiliensplan. Høringer af interessenter førte til visse ændringer af genopretnings- og resiliensplanen, f.eks. erstatningen af en foranstaltning vedrørende fremme af hybride varmepumper med en foranstaltning vedrørende investeringstilskud til bæredygtig energi og energibesparelser (ISDE) som svar på bemærkninger fra andre myndigheder. For at sikre, at de relevante aktører tager ejerskab til foranstaltningerne, er det afgørende at inddrage alle berørte lokale myndigheder og interessenter, herunder arbejdsmarkedets parter, under hele gennemførelsen af de investeringer og reformer, der er indeholdt i planen.